नेपालले त्रिकोणात्मक शृंखला खेल्ने
सन् २०२३ मा भारतमा हुने आईसीसी एकदिवसीय विश्वकप छनोटको पहिलो खुट्किलो मानिएको आईसीसी पुरुष क्रिकेट विश्वकप लिग–टू अन्तर्गत नेपालले अमेरिका र ओमानविरुद्ध पहिलो त्रिकोणात्मक शृंखला खेल्ने भएको छ । 
काठमाडौँ — सन् २०२३ मा भारतमा हुने आईसीसी एकदिवसीय विश्वकप छनोटको पहिलो खुट्किलो मानिएको आईसीसी पुरुष क्रिकेट विश्वकप लिग–टू अन्तर्गत नेपालले अमेरिका र ओमानविरुद्ध पहिलो त्रिकोणात्मक शृंखला खेल्ने भएको छ । अन्तर्राष्ट्रिय क्रिकेट परिषद् (आईसीसी) ले मंगलबार विश्वकप लिग टू अन्तर्गत सुरुआती ९ शृंखलाको खेलतालिका सार्वजनिक गरेको छ । नेपालले शृंखला कीर्तिपुरस्थित क्रिवि त्रिकेट मैदानमा खेल्ने हो ।नेपालले माघ २२ देखि २९ (सन् २०२० फेब्रुअरी ५–१२) सम्म अमेरिका र ओमानसँग २–२ एकदिवसीय अन्तर्राष्ट्रिय क्रिकेट खेल्नेछ । आईसीसी विश्वकप लिग टू मा एकदिवसीय अन्तर्राष्ट्रिय मान्यता पाएका १४ देखि २० वरीयताका ७ टोलीबीच १ सय २६ खेल खेलाइने छ । त्रिकोणात्मक फर्म्याटमा एउटा देशले ९ शृंखला खेल्नेछ । नेपालले खेल्ने ६ मध्ये ३ शृंखलाको मिति र खेलस्थल टुंगो आईसीसीले लगाएको छ ।नेपालले २०७७ साल वैशाख ८ देखि १५ (२०२०, अप्रिल २०–२७) सम्म दोस्रो त्रिकोणात्मक शृंखला नामिबिया र स्कटल्यान्डसँग नामिबियामा खेल्नेछ । तेस्रो शृंखला पपुवा न्युगिनी (पीएनजी), यूएई र नेपालबीच हुनेछ । यो शृंखला २०७७ जेठ २७ देखि असार २ (२०२०, जुन ९–१६) सम्म आयोजना हुनेछ । सन् २०२० को जुन महिनामै नेपालले स्कटल्यान्ड र नामिबियासम्मिलित चौथो, २०२१ को जनवरीमा ओमान र अमेरिकासम्मिलित पाँचौं र २०२१ को फेब्रुअरीमा यूएई र पीएनजीसम्मिलित छैटौं शृंखला खेल्नेछ । सन् २०२१ को अगस्टमा नेपालले अमेरिका र ओमान, २०२१ को नोभेम्बरमा नामिबिया र स्कटल्यान्डसँग तथा जनवरी २०२२ मा यूएई र पीएनजीसँग त्रिकोणात्मक शृंखला खेल्ने तय भएको छ । यी सबै शृंखलाको आयोजक देशको टुंगो भने लागेको छैन । साढे २ वर्षसम्म चल्ने प्रतियोगितामा नेपालले हरेक प्रतिद्वन्द्वीसँग ६ अन्तर्राष्ट्रिय एकदिवसीय खेल खेल्नेछ । हरेक शृंखलामा एकले अर्कोसँग २–२ एकदिवसीय खेल खेल्नेछन् । त्रिकोणात्मक शृंखलाको रूपमा खेल आयोजना भए पनि सातै टोलीबीच समग्र अंक गणना हुनेछ । शीर्ष ३ स्थानमा आउने टोलीले सन् २०२३ मा भारतमा हुने एकदिवसीय विश्वकपमा सिधै प्रवेश पाउनेछन् । पुछारका चार टोलीले विश्वकपलाई प्लेअफ खेल्नेछन् । प्लेअफमा च्यालेन्ज लिग ‘ए’ र ‘बी’ का विजेता सम्मिलित हुनेछन् ।